
Glivec hatása a máj ovális sejtes regenerációjára patkányban

Elméleti háttér: Májkárosodást követően, ha a hepatocyták osztódását megakadályozzuk, a máj képes a progenitor (patkányban oválisnak nevezett) sejtek által regenerálódni. Az ovális sejtes regenerációt gyakran tanulmányozzák az acetaminofluorén (AAF) adagolás és sebészi parciális hepatectomia (Ph) kombinálásából álló ún. AAF/Ph kísérleti rendszerben. Az ovális sejtek proliferációját mindig kíséri a perisinusoidalis sejtek felszaporodása, melyek parakrin hatásának fontos szerepet tulajdonítanak az ovális sejtes reakció szabályozásában. A perisinusoidalis sejtek heterogén populációt alkotnak, melyeknek máig sincs általánosan elfogadott osztályozása. Az általuk termelt stem cell factornak az ovális sejteken jelen levő c-Kit receptoron keresztül kifejtett hatását fontos szabályozó mechanizmusnak tartják. A nemrégiben felismert, daganatterápiában használt imatinib (Glivec) nevű tirozin kináz inhibitor hatékonyan gátolja a c-Kit receptort, ezért vizsgáltuk meg, hogy befolyásolható-e az ovális sejtek közvetítésével zajló májregeneráció imatinibbel.
Módszerek: Vizsgálatainkat F-344 patkányokon végeztük. Az ovális sejteket OV-6, a perisinusoidalis sejteket dezmin és simaizom aktin (SMA) ellenes antitestekkel végzett indirekt fluoreszcens immunhisztokémiai reakcióval tettük láthatóvá. A fluoreszcencia kiterjedését Image J és Image Analyser morfometriai programokkal mértük. Az adatokat kétmintás t-próbával vetettük össze.
Eredmények: Az AAF/Ph kísérleti modellben az ovális sejtek által elfoglalt terület imatinib hatására szignifikánsan nőtt (Kezelt: 10,4%; Kontroll: 4,3%), a dezmin pozitív perisinusoidalis száma viszont szignifikánsan csökkent (Kezelt: 15,7%; Kontroll: 24,9%). Az Imatinib nem gyakorolt szignifikáns hatást az SMA pozitív sejtpopulációra (Kezelt:10,2%; Kontroll:16,4%).
Következtetések: A várakozással ellentétben az imatinib szignifikánsan serkentette az ovális sejtes regenerációt. Ugyanakkor eltérő hatást gyakorolt a perisinusoidalis sejtek két, dezmint ill. SMA-t termelő szubpopulációjára. Ez utóbbi megfigyelés alátámasztja, hogy a perisinusoidalis sejtek nem alkotnak egységes sejtpopulációt. Tehát, ha ezeknek a sejteknek szerepe van az ovális sejtes válasz szabályozásában, az imatinib hatás vizsgálatakor erre a heterogenitásra figyelemmel kell lenni. Az imatinib májregenerációt serkentő hatása ígéretes eredmény, mely, ha egyéb kísérleti rendszerekben is megismételhető megalapozhat új humán terápiás próbálkozásokat.



